Say Saint Raymond of Peñafort Parish Church (Mangatarem)

Say Saint Raymond of Peñafort Parish Church, ya kabkabat bilang Mangatarem Church, et sakey a simbaan na Romano Katoliko ya walad baley na Mangatarem ed Pangasinan, Pilipinas. Saya so walad silong na hurisdiksyon na Diocese of Alaminos. Inmunan inletneg iya bilang sakey a bisita na San Carlos tan nagmaliw ya independentin parokya nen 1835. Inawat na saray Dominican so administrasyon na Mangatarem nen 1837. Si Father Joaquin Perez so angipaalagey na simbaan a gawad kiew tan kombento a gawad laryo manlapud 1835 anggad 1844 (182 taon lay apalabas) balet parehon apoolan nen 1862. Say pundasyon na kaplesan ya simbaan et inletneg nen Padre Manuel Alvarez del Manzano. Intuloy nen Padre Suarez anggad 1875. Asumpal nen Padre Vicente Iztequi so simbaan tan impaalagey to so kaplesan ya kombento manlapud 1875 anggad 1886 (140 taon lay apalabas). Say simbaan et mangipapatnag na estilo na arkitektura nen Early Renaissance. Simpli so arap to tan abeba so pediment to. Say tagey tan leksab a lebel et naapag na singa dentil iran elemento. Saray niches, bintana, tan puerta so mamaekal ed inka-pankakasakey na simplin arap.